બંધ પાંપણની પાછળ જાણે એ દૃશ્ય તરવરતું હતું હોય એમ હવે આંખો બંધ કરીને ભૂતકાળમાં ખોવાઈ ગયા હતા. 'રાત્રે હું જમવા બેઠો હતો અને ટેલિફોનની ઘંટડી રણકેલી. એ વખતે તો કાશીબા પણ યુવાન હતાં. બંગલાનું બધું કામ નિપટાવવા એ પતંગિયાની જેમ ઊડાઊડ કરતાં હતાં. એમણે દોડીને ફોન ઉઠાવ્યો. ગારિયાધારથી તારા જન્મની વધામણીનો ફોન હતો. હરખથી ઊભરતા અવાજે એમણે મને આ શુભ સમાચાર આપ્યા. એ સમયે જે અનહદ આનંદ થયેલો એનું વર્ણન કરવા મારી પાસે શબ્દો નથી. ગળામાંથી સોનાનો ચેઈન કાઢીને કાશીના હાથમાં આપી દીધો-જાવ જલસા કરો.'